**समुदायमा सरकारी वकिल कार्यक्रम**

**प्रतिवेदन**

**२०७६**

फौजदारी न्यायप्रणालीप्रति जनविश्वास र कानुनी राज्य अभिवृध्दि गर्ने मुल सोचका साथ महान्यायाधिवक्ताको कार्यालयवाट गत आ व २०७२/०७३ देखि समुदायमा सरकारी वकील कार्यक्रम (Public Prosecution community Outreach Programe, PPCOP) शुरुवात भई विभिन्न १३ जिल्लाहरुमा कार्यक्रम सम्पन्न भएकोमा यस वर्ष पनि गतवर्षकै अनुभव एवं जिल्लाहरुवाट प्राप्त पृष्ठपोषण समेतका आधारमा यस जिल्ला सरकारी वकिल कार्यालय चितवनवाट मिति २०७६/८/४ गते राप्ती नगरपालिका वडा नं.३ धमिलि स्थित जनज्वती आधारभुत बिध्यालयको हलमा उक्त वडाकोको वडा प्रतिनिधि,चेपाङ अगुवाहरू र स्थानियहरु माझ यस कार्यक्रमको आयोजना गरिएको थियो । राज्यबाट पछाडी परिका लोपउन्मुख जनजाती चेपाङ समुदायमा यो कार्यक्रम संचालन गर्दा उपयोगी र अझ प्रभावकारी हुने ठानेरनै यस स्थानलाई कार्यक्रम स्थलको रुपमा छनौट गरिएको थियो ।

लोकतान्त्रिक शासन व्यवस्थामा जनताका अधिकारहरु संवैधानिक तथा कानूनी रुपले संरक्षण गरिएका हुन्छन् । जनतालाई कानून बमोजिम राज्यका हरेक गतिविधिका बारेमा जानकारी राख्‍ने हक संवैधानिक रुपमानै स्थापित गरिएको हुन्छ । राज्यले संचालन गरेका गतिविधिका आधारमा आगामी निर्वाचनमा जनताले आफ्ना प्रतिनिधिहरुको चयन गरी शासन संचालनको जिम्मेवारी सुम्पने गर्दछन् । यतिमात्र होईन जनताले राज्यका प्रत्येक गतिविधिमा आफ्नो स्थान र भूमिका कहाँनिर छ भनी खोजी गर्ने र आफूले पाउनु पर्ने सेवाको स्तरका बारेमा प्रश्‍न गर्ने परिपाटीको विकास भएको छ र यो लोकतन्त्रको सुन्दर पक्ष पनि हो ।

यसै सन्दर्भमा नेपालको फौजदारी न्याय प्रशासन संचालन गर्ने महत्वपूर्ण निकाय महान्यायाधिवक्ताको कार्यलय र अन्तरगतका सरकारी वकीलहरुको कार्य संचालन र तिनीहरुको गतिविधिको बारेमा जानकारी राख्‍न पाउनु जनताको सूचना पाउने हक भित्रै पर्दछ । अर्को शव्दमा भन्ने हो भने जनताको करका भरमा सन्चालित हुने सावर्जनिक निकायहरुले आफूले गर्ने कार्य सन्चालनका विषयमा आम जनसमुदायलाई जानकारी दिनु त्यस्ता निकायको कर्तव्य पनि हो । यस्ता कार्यक्रमहरुले जनताको सूचनाको हकलाई मात्र स्थापित गर्दैन अपितु नेपालको फौजदारी न्यायमा आम जनताको सहज पहुँचलाई सुनिश्चित गर्ने कार्यमा पनि सघाउ पुर्‍याउँदछ । **“पीडितलाई न्याय र पीडकलाई दण्ड”** फौजदारी न्याय प्रशासनको मुख्य ध्येय हो । सर्वसाधारणको सहभागिता र विश्वास आर्जन गर्न सकिएमा मात्र फौजदारी न्याय प्रशासन सफल हुन सक्दछ ।

फौजदारी न्याय प्रशासनको निर्भिकता पूर्वक संचालन तथा जनताको विश्वासले मात्र समाजमा शान्ति र सुव्यवस्था कायम हुन सक्दछ । मुलुकमा शान्ति सुव्यवस्था कायम भएमा मात्र विकासको गति तिब्र हुन सक्दछ र सर्वसाधारणले विकासको प्रतिफल प्राप्त गरी उच्‍च जीवनस्तर यापन गर्न सक्दछन् । यहि लक्षित उद्देश्य प्राप्तिका लागि सरकारी वकीलहरुले गर्ने गतिविधिको बारेमा स्थानीय समुदायलाई जानकारी गराउने र जनसाधारणबाट प्राप्त पृष्ठपोषणका आधारमा आफ्ना काम कारवाहीहरुमा सुधार गरी जनताको सेवामा खासगरी फौजदारी न्यायको क्षेत्रमा सरकारी वकीलहरुलाई अझ बढी योगदान दिन सक्‍ने बनाउने मुल उद्देश्यका साथ संचालित यस **“समुदायमा सरकारी वकिल कार्यक्रम”** अत्यन्तै उपयोगी, आवश्यक र फलदायी रह्‍यो । कार्यक्रममा अत्याधिक मात्रामा चेपाङ वासिन्दाहरू उल्लेख्‍य मात्रामा उपस्थिति रह्यो र कार्यक्रमका अधिकांश सहभागीहरुले यस कार्यक्रमलाई अझ विस्तार गर्दै लगियोस भनेर सुझाव दिएवाट समुदायमा सरकारी वकील कार्यक्रमको उपादेयता अझ वढी पुष्टि हुन्छ ।

यस कार्यक्रमलाई अझ वढी प्रभावकारी वनाउने उद्देश्‍यका साथ जिल्ला प्रहरी कार्यालय, चितवनका प्रहरी **निरीक्षक श्री बिरेन्द्रराज गुरुङज्यु,** कार्यक्रममा सहभागी हुन गरिएको आग्रहलाई स्वीकार गरी सक्रिय सहभागीता जनाउनु भएको कारण कार्यक्रममा थप उर्जा प्रवाह भएको थियो ।

यस **समुदायमा सरकारी वकिल कार्यक्रम** को क्रममा देहाय बमोजिम पाइयो ।

* कार्यक्रममा उक्त स्थानको स्थानीय जनप्रतिनिधिहरुको सकृय र अर्थपुर्ण उपस्थिति रहेको पाईयो ।
* कार्यक्रम अवधिभर धैर्यताका साथ बसी कार्यक्रमको शोभा थप वढाएको पाईयो ।
* नेपाल चेपाङ संघ राप्तीका उपाध्यक्ष प्रेम चेपाङले चेपाङहरुले अन्जानमै अपराध गर्ने गरेको, पैसाको प्रलोभनमा विभिन्न तस्करी, लागुऔषध ओसारपसार तथा गाँजा खेति जस्ता क्रियाकलापमा चेपाङहरु लाग्ने गरेको, ‘विभिन्न प्रलोभनमा पारि चेपाङ युवाहरुलाई गलत काममा प्रयोग गर्ने गरेको र ‘कुन कामलाई कानुनले निषेध गरेको छ भन्नेबारे चेपाङहरुमा पर्याप्त ज्ञान छैन भनी वताएको पाईयो ।
* राप्ति उधोग वाणिज्य संघको सचिव नवराज पठक (श्याम) ले यो समुदायको बसोबास बिकट क्षेत्रमा बाक्लो रहेकाले त्यहाँ शिक्षाको पहुँच नहुंदा समस्या भएको,‘अशिक्षाका कारण कानुनबारे नभएको, ‘उनीहरु गरिबीका कारण पैसाका लागि गलत काममा पनि अग्रसर रहन्छन र यो समुदायमा कानुनी सचेतना बढाउनका लागि राज्यले भुमिका खेल्नुपर्ने भनी वताएको पाईयो ।
* जिल्ला प्रहरी कार्यलय चितवनका प्रहरी निरिक्षक बिरेन्द्र राज गुरुङले प्रहरीलाई साथीको रुपमा हेर्न आग्रह गरे । उनले घरेलु हिसां, महिला हिसां, बालश्रम, लागुऔषध सबैलाई कानुनले अपराध मानेकाले त्यसमा नलाग्न आग्रह गरे । कुनै किसिमको अन्याय भएको महसुस भए निर्धक्क प्रहरी वा वडा कार्यालयमा उजुरी दिन सक्ने भनी वताएको पाईयो ।
* चोरी हुने क्षेत्र,लागु औषध प्रयोग गर्ने क्षेत्रहरुमा निरन्तर गस्ति गरिरहने र तत्काल त्यस्तो पाईएमा १०० मा फोन गर्न समेत अपिल गरीएको पाईयो ।
* जिल्ला सरकारी वकिल कार्यालय चितवनका जिल्ला न्यायधिबक्ता यदुनाथ शर्माले प्रहरी र वकिलहरु जनताको सेवामा तल्लीर रहेको, पिडित जो कोहिको पक्षमा सधै सरकारी वकिलले बहस गर्ने हुदाँ न्यायका लागि कानुनसँग कोहिपनि डराउन नहुने, पिडितले प्रहरी, सरकारी वकिल हुदै अदालतसम्म जाने प्रक्रिया, घटना घटेमा तत्काल न्याय कसरी पाउने लगायत बिषयमा सहजीकरणसमेत गरेको पाईयो ।
* सहायक जिल्ला न्याधिवक्ता प्रकाश थापाले ग्रामिण क्षेत्रमा साना अपराधहरु धेरै हुने गरेको बताउदै सजग हुनुपर्ने,चेपाङ समुदायमा कानुनबारे जानकारी दिने उद्देश्यले नै चेपाङ बस्तीमा कार्यक्रम गरिएको भनी वताएको पाईयो ।
* उपस्थितिमा मानव बेचबिखनको बारेमा वुझाउने प्रयास गरिएको पाइयो।
* कार्यक्रम निकै राम्रो रहेको प्रतिक्रिया पाईयो ।
* यस्ता खालको कार्यक्रम निरन्तर रुपमा गरीरहनुपर्ने भनि राप्ति नगरपालिका वडा नं. १,२,र ३ का स्थानिय चेपाङ अघुवाहरूमेतवाट सुझाब आएको पाईयो ।
* समग्रमा समुदायमा सरकारी वकिल कार्यक्रम निकै सौहर्द पुर्ण तवरले समाप्त भएको पाईयो ।

**निष्कर्ष**

 समुदायमा सरकारी वकिल कार्यक्रमलाई यसै गरी नियमित रुपमा लक्षित वर्गलाई केन्द्र विन्दुमा राखी संचालन गर्न सकेको खन्डमा समुदायमा शान्ति, सुव्यवस्था, कानुनको शासन तथा सुशासन कायम हुनुको साथै नेपालको समृद्द नेपाल खुशी नेपाली अभियानमा थप टेवा पुग्ने देखिन्छ ।